Il-Kummissjoni Ewropea - Skeda informattiva Il-pakkett ta' proċeduri ta' ksur għax-xahar ta' Ġunju: id-deċiżjonijiet ewlenin Brussell, it-18ta' gunju 2015 Bil-pakkett tagħha ta' kull xahar dwar deċiżjonijiet ta' ksur, il-Kummissjoni Ewropea qiegħda tieħu azzjonijiet legali kontra xi Stati Membri minħabba li naqsu milli jikkonformaw b'mod xieraq mal-obbligi tagħhom skont il-liġi tal-UE. Dawn id-deċiżjonijiet, li jkopru bosta setturi u oqsma ta' politika, għandhom l-għan li jiżguraw l-applikazzjoni xierqa tal-liġijiet tal-UE għall-benefiċċju taċ-ċittadini u tan-negozji. Illum, il-Kummissjoni ħadet 128 deċiżjoni[1], li dawk minnhom li huma deċiżjonijiet ewlenin huma ppreżentati hawn taħt u huma mqassma fi gruppi skont il-qasam ta' politika (fosthom 18-il opinjoni motivata, 5 rinviji quddiem il-Qorti tal-Ġustizzja tal-Unjoni Ewropea u 44-il ittra ta' avviż formali). Il-Kummissjoni qiegħda wkoll tagħlaq ċertu numru ta' kawżi fejn il-kwistjonijiet mal-Istati Membri kkonċernati ġew solvuti mingħajr ma l-Kummissjoni kellha għalfejn tkompli għaddejja bil-proċedura. Hawn taħt hawn sommarju tad-deċiżjonijiet ewlenin relatati mal-pakkett għax-xahar ta' Ġunju. Għal aktar informazzjoni dwar il- proċedura ta' ksur, ara MEMO/12/12. Għal aktar dettalji dwar id-deċiżjonijiet kollha li ttieħdu llum, jekk jogħġbok ikkonsulta r-reġistru tad-deċiżjonijiet ta' ksur. L-Impjiegi u l-Affarijiet Soċjali (Għal aktar informazzjoni: Christian Wigand– Tel.: +32 229 62253) Opinjoni motivata Il-Kummissjoni titlob lill-IŻVEZJA tikkonforma mar-regoli tal-UE dwar il-koordinazzjoni b'rabta mal-konċessjoni tagħha għall-ġenituri Il-Kummissjoni Ewropea talbet lill-Iżvezja tikkonforma mar-Regolament (KE) Nru 883/2004 ("ir-regoli tal-UE dwar il-koordinazzjoni tas-sigurtà soċjali") billi tikklassifika l-konċessjoni tagħha għall-ġenituri ("föräldrapenning") bħala "benefiċċju tal-familja" u mhux bħala "benefiċċju ta' maternità u benefiċċju ekwivalenti ta' paternità". Skont ir-regoli tal-UE dwar il-koordinazzjoni tas-sigurtà soċjali, kif ikkonfermat bid-deċiżjoni tal-Qorti tal-Ġustizzja tal-UE fir-rigward tal-föräldrapenning Żvediża (il-Kawża Kuusijärvi C-275/96), konċessjoni għall-ġenituri li hija maħsuba biex tissostitwixxi dħul mitluf bħala riżultat ta' ħin barra mix-xogħol biex wieħed jieħu ħsieb wild għandha titqies bħala benefiċċju tal-familja. L-intenzjoni tar-regoli tal-UE dwar il-koordinazzjoni tas-sigurtà soċjali dwar il-benefiċċji tal-familja hija li jiġi żgurat li l-benefiċċji maħsuba biex ikopru l-ispejjeż tal-familja jiġu koordinati b'mod konsistenti bejn l-Istati Membri. L-Iżvezja issa għandha xahrejn żmien biex tinnotifika lill-Kummissjoni dwar il-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq lill-Iżveżja quddiem il-Qorti tal-Ġustizzja tal-UE. L-Unjoni tal-Enerġija (Għal aktar informazzjoni: Anna-Kaisa Itkonen - Tel.: +32 229 56186) L-UE hija impenjata li tibni Unjoni tal-Enerġija b'politika dwar il-klima li tħares 'il quddiem fuq il-bażi tal-istrateġija qafas tal- Kummissjoni. Din l-istrateġija għandha ħames dimensjonijiet li huma marbutin mill-qrib, u li jsaħħu lil xulxin b'mod reċiproku: is-sigurtà tal-enerġija, is-solidarjetà u l-fiduċja; suq Ewropew tal-enerġija integrat b'mod sħiħ; effiċjenza fl-enerġija li tikkontribwixxi lejn il- moderazzjoni tad-domanda; id-dekarbonizzazzjoni tal-ekonomija kif ukoll ir-riċerka, l-innovazzjoni u l-kompetittività. Il-Kummissjoni se tagħmel ħilitha biex tqiegħed l-Unjoni tal-Enerġija fi stat operazzjonali. L-implimentazzjoni sħiħa u l-infurzar strett tal-leġiżlazzjoni eżistenti dwar l-enerġija u tal-leġiżlazzjoni relatata huma l-ewwel prijorità biex tiġi stabbilita l-Unjoni tal-Enerġija. Rinviji quddiem il-Qorti tal-Ġustizzja tal-UE Il-Kummissjoni tressaq lill-GREĊJA quddiem il-Qorti u tagħti twissija finali lill-ĠERMANJA rigward it-traspożizzjoni tad- Direttiva dwar l-Effiċjenza fl-Enerġija Il-Kummissjoni Ewropea qed tressaq lill-Greċja quddiem il-Qorti tal-Ġustizzja tal-UE talli naqset milli tittrasponi d-Direttiva dwar l- Effiċjenza fl-Enerġija. Skont din id-Direttiva, l-Istati Membri tal-UE jridu jissodisfaw ċertu miri għall-iffrankar tal-enerġija mill-1 ta' Jannar 2014 sal-31 ta' Diċembru 2020. Huma għandhom jagħmlu dan billi jużaw skemi ta' obbligi ta' effiċjenza fl-enerġija jew miżuri ta' politika oħra mmirati sabiex jixprunaw it-titjib tal-effiċjenza fl-enerġija fid-djar, fil-bini, fl-industrija u fit-trasport. L-Istati Membri kellhom jittrasponu l-obbligi tad-Direttiva sal-5 ta' Ġunju 2014. Fi Frar 2015, il-Kummissjoni bagħtet opinjoni motivata lill-Greċja fejn talbitha biex tinnotifika lill-Kummissjoni dwar il-miżuri kollha ta' traspożizzjoni għad-Direttiva dwar l-Effiċjenza fl-Enerġija. Filwaqt li qed tressaq lill-Greċja quddiem il-Qorti, il-Kummissjoni tipproponi penali li trid titħallas kull jum ta' EUR 29 145.60. Il-livell ta' din il-penali jqis it-tul ta' żmien kemm kien ilu qed iseħħ il-ksur, kif ukoll il-gravità tal-ksur. F'każ li t-traspożizzjoni tibqa' mhux kompluta u l-Qorti tikkonferma l-fehma tal-Kummissjoni, il-penali ta' kuljum ikollha titħallas mid-data tas-sentenza jew minn data aktar tard stabbilita mill-Qorti, sakemm it-traspożizzjoni ssir bis-sħiħ. L-ammont finali tal-penali li trid titħallas kull jum għandu jiġi deċiż mill-Qorti, iżda dan ma jistax ikun ogħla mill-proposta tal-Kummissjoni. Barra minn hekk, il-Kummissjoni Ewropea talbet lill-Ġermanja biex tiżgura t-traspożizzjoni sħiħa tad-Direttiva dwar l-Effiċjenza fl- Enerġija. Il-Ġermanja issa għandha xahrejn żmien biex tikkonforma ma' dan l-obbligu, u wara dak il-perjodu l-Kummissjoni tista' tiddeċiedi li tressaqha quddiem il-Qorti tal-Ġustizzja tal-UE u titlob penali finanzjarji. Bħalissa l-progress dwar it-traspożizzjoni tad-Direttiva dwar l-Effiċjenza fl-Enerġija qed jiġi eżaminat fl-Istati Membri kollha. B'kollox, 27 Stat Membru (l-Istati Membri kollha ħlief Malta) irċevew ittra ta' avviż formali talli naqsu milli jittrasponi d-Direttiva bis-sħiħ qabel l-iskadenza stabbilita ta' Ġunju 2014. S'issa, il-Kummissjoni ħarġet tmien opinjonijiet motivati lill-Istati Membri b'rabta ma' każijiet fejn għadha ma nkisbitx it-traspożizzjoni sħiħa (l-Awstrija, il-Portugall, il-Bulgarija, il-Kroazja, l-Irlanda, ir-Rumanija, il-Latvja u llum, il- Ġermanja), filwaqt li ressqet żewġ Stati Membri quddiem il-Qorti (lill-Ungerija f'Marzu 2015 u, illum, lill-Greċja). Il-Kummissjoni qed tkompli timmonitorja l-progress fit-traspożizzjoni, u se tindirizza kull nuqqas fiċ-ċikli ta' ksur futuri. Stqarrija għall-istampa hija disponibbli hawn. Għal aktar informazzjoni, jekk jogħġbok żur is-sit web tad-Direttiva dwar l-Effiċjenza fl- Enerġija. Il-Kummissjoni tressaq lir-Rumanija quddiem il-Qorti minħabba li naqset milli tadotta pjan ta' emerġenza f'każ ta' interruzzjonijiet fil-provvista tal-gass Il-Kummissjoni Ewropea qed tressaq lir-Rumanija quddiem il-Qorti tal-Ġustizzja tal-UE minħabba li naqset milli tadotta pjan ta' emerġenza skont ir-Regolament (UE) Nru 994/2010 dwar is-sigurtà tal-provvista tal-gass tal-UE. Ir-Regolament għandu l-għan li jiżgura li l-Istati Membri jkunu ppreparati kif xieraq biex jittrattaw interruzzjonijiet li jistgħu jseħħu fil-provvista. Għal dan l-għan, waħda mill-miżuri li għandhom jieħdu l-Istati Membri hu li jippreparaw pjanijiet ta' emerġenza u jinnotifikawhom lill-Kummissjoni Ewropea. Pjan ta' emerġenza jistipula miżuri u proċeduri li għandhom jidħlu fis-seħħ f'każ li sseħħ interruzzjoni fil-provvista tal-gass, u li għandhom ikunu kkoordinati sew mal-Istati Membri ġirien. L-Istati Membri diġà kellhom jadottaw dawn il-pjanijiet sat-3 ta' Diċembru 2012. F'Novembru 2013, il-Kummissjoni bagħtet ittra ta' avviż formali lir-Rumanija minħabba li ma kenitx adottat il-pjan ta' emerġenza nazzjonali tagħha. F'Novembru 2014, il-Kummissjoni kompliet b'opinjoni motivata billi r-Rumanija kienet għadha ma kenitx konformi mar-Regolament dwar is-sigurtà tal-provvista tal-gass. Għad m'hemm l-ebda pjan ta' emerġenza, u dan jista' jipperikola l- kapaċità tar-Rumanija biex tittratta sitwazzjoni possibbli ta' kriżi. Stqarrija għall-istampa hija disponibbli hawn. Għal aktar informazzjoni, jekk jogħġbok ara s-siti web tal-Istrateġija Ewropea għas-Sigurtà tal-Enerġija u tar-Regolament dwar is-sigurtà tal- provvista tal-gass. Opinjonijiet motivati Il-Kummissjoni titlob lill-ĠERMANJA biex tittrasponi bis-sħiħ id-Direttiva tal-UE dwar l-Effiċjenza fl-Enerġija Il-Kummissjoni Ewropea talbet lill-Ġermanja biex tiżgura t-traspożizzjoni sħiħa tad-Direttiva dwar l-Effiċjenza fl-Enerġija. Skont din id-Direttiva, l-Istati Membri jridu jiksbu ffrankar tal-enerġija bejn l-1 ta' Jannar 2014 u l-31 ta' Diċembru 2020. Huma għandhom jagħmlu dan billi jużaw Skemi ta' Obbligi ta' Effiċjenza fl-Enerġija jew miżuri ta' politika oħra mmirati sabiex jixprunaw it-titjib tal- effiċjenza fl-enerġija fid-djar, fl-industrija u fit-trasport. Din id-Direttiva kellha tiġi trasposta f'liġi nazzjonali sal-5 ta' Ġunju 2014. Il- Kummissjoni llum bagħtet opinjoni motivata lill-Ġermanja, li fiha talbitha biex tittrasponi d-Direttiva bis-sħiħ f'liġi nazzjonali. Matul it-tieni semestru tal-2014, il-Kummissjoni nediet proċeduri ta' ksur għal nuqqas ta' traspożizzjoni tad-Direttiva dwar l- Effiċjenza fl-Enerġija kontra 27 Stat Membru tal-UE (l-Istati Membri kollha ħlief Malta). S'issa, il-Kummissjoni ħarġet 7 opinjonijiet motivati lill-Istati Membri b'rabta ma' każijiet fejn għadha ma nkisbitx it-traspożizzjoni sħiħa (l-Awstrija, il-Portugall, il-Bulgarija, il- Kroazja, l-Irlanda, ir-Rumanija u l-Latvja), filwaqt li ressqet żewġ Stati Membri quddiem il-Qorti (lill-Ungerija f'Marzu 2015 u, illum, lill- Greċja, ara hawn fuq, taħt rinviji). Il-Kummissjoni qed tkompli timmonitorja l-implimentazzjoni tad-Direttiva u se tindirizza kull nuqqas fiċ-ċikli ta' ksur futuri. Il-Ġermanja issa għandha xahrejn żmien biex tikkonforma ma' dan l-obbligu, u wara dak il-perjodu l- Kummissjoni tista' tiddeċiedi li tressaqha quddiem il-Qorti tal-Ġustizzja tal-UE u titlob penali finanzjarji. Għal aktar informazzjoni: is- sit web tad-DĠ Enerġija dwar id-Direttiva dwar l-Effiċjenza fl-Enerġija. Il-Kummissjoni titlob lill-AWSTRIJA u lir-RENJU UNIT biex jikkonformaw mad-Direttiva dwar l-Effiċjenza Enerġetika tal- Bini Il-Kummissjoni Ewropea talbet lill-Awstrija biex tittrasponi d-Direttiva dwar l-Effiċjenza Enerġetika tal-Bini bis-sħiħ f'liġi nazzjonali. Skont din id-Direttiva, l-Istati Membri għandhom jistabbilixxu u japplikaw rekwiżiti minimi ta' rendiment fl-użu tal-enerġija għall-bini ġdid u għal dak eżistenti, jiżguraw iċ-ċertifikazzjoni tar-rendiment fl-użu tal-enerġija tal-bini u jeħtieġu li jsiru spezzjonijiet regolari tas-sistemi tat-tisħin u tal-arja kundizzjonata. Barra minn hekk, id-Direttiva teħtieġ li l-Istati Membri għandhom jiżguraw li mill-2021 'l quddiem il-bini l-ġdid kollu għandu jkun 'awtosuffiċjenti'. Din id-Direttiva kellha tiġi trasposta sad-9 ta' Lulju 2012. F'Lulju 2014 il- Kummissjoni ddeċidiet li tressaq lill-Awstrija quddiem il-Qorti tal-Ġustizzja tal-UE, ara IP/14/813. Ftit wara, l-Awstrija adottat għadd ta' miżuri għat-traspożizzjoni tad-Direttiva. Madankollu, jidher li xi wħud mid-dispożizzjonijiet tad-Direttiva għadhom ma ġewx trasposti. Għalhekk, il-Kummissjoni llum bagħtet opinjoni motivata addizzjonali lill-Awstrija fejn talbitha tittrasponi d-Direttiva bis- sħiħ. L-opinjoni motivata addizzjonali tissospendi d-deċiżjoni li l-Awstrija titressaq quddiem il-Qorti. Peress li l-ebda Stat Membru ma ttraspona din id-Direttiva bis-sħiħ sad-data ta' skadenza, il-Kummissjoni tat bidu għal proċeduri ta' ksur kontra t-28 Stat Membru. Fl-2014, il-Kummissjoni ddeċidiet li tressaq erba' Stati Membri quddiem il-Qorti tal-Ġustizzja tal-UE (l- Awstrija, il-Belġju, il-Finlandja u l-Polonja; il-kawżi kontra l-Belġju u l-Finlandja issa twaqqgħu). Minn dakinhar, il-biċċa l-kbira tal- Istati Membri kkonformaw mal-obbligi tagħhom ta' traspożizzjoni, u l-uniċi proċeduri ta' ksur li għadhom miftuħa huma dawk kontra l- Awstrija, l-Italja, in-Netherlands, ir-Repubblika Ċeka u l-Polonja. B'mod separat, il-Kummissjoni Ewropea rċeviet ilment dwar nuqqas potenzjali ta' konformità mir-Renju Unit rigward il-ħruġ u l-wiri ta' Ċertifikati ta' Rendiment tal-Bini fl-Użu tal-Enerġija fil-binjiet pubbliċi. Id-Direttiva dwar ir-Rendiment tal-Bini fl-Użu tal-Enerġija teħtieġ li l-Istati Membri jiżguraw li dawn iċ-ċertifikati jinħarġu u jintwerew għall-ċertu kategoriji ta' bini. Madankollu, jidher li s- sistema ta' pieni u kontrolli għall-wiri taċ-ċertifikati ta' rendiment tal-bini fl-użu tal-enerġija li ġiet introdotta mir-Renju Unit mhijiex suffiċjenti biex tiġi żgurata l-konformità mal-obbligi tad-Direttiva. Għalhekk, illum il-Kummissjoni bagħtet opinjoni motivata lir-Renju Unit fejn titlob li jiġi żgurat li ċ-ċertifikati ta' rendiment tal-bini fl-użu tal-enerġija jintwerew skont id-Direttiva dwar il-Bini. L-Awstrija u r-Renju Unit issa għandhom xahrejn żmien biex jinnotifikaw lill-Kummissjoni dwar il-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq lil dawn il-pajjiżi quddiem il-Qorti tal-Ġustizzja tal-UE. Għal aktar informazzjoni dwar id-Direttiva dwar ir-Rendiment tal-Bini fl-Użu tal-Enerġija ara s-sit web tad-DĠ Enerġija. Il-Kummissjoni titlob lil SPANJA u lir-RENJU UNIT biex jittrasponu bis-sħiħ ir-regoli tal-UE dwar il-ħażniet taż-żejt Il-Kummissjoni Ewropea talbet lil Spanja u lir-Renju Unit biex jieħdu azzjoni sabiex jiżguraw it-traspożizzjoni sħiħa tal-leġiżlazzjoni tal-UE dwar il-ħażniet ta' żejt. Id-Direttiva dwar il-ħażniet ta' żejt (2009/119/KE) teħtieġ li l-Istati Membri jżommu ħażniet minimi ta' żejt mhux maħdum u/jew ta' prodotti petrolifiċi ekwivalenti għal mill-inqas 90 jum ta' importazzjonijiet netti medji ta' kuljum jew għal 61 jum ta' konsum intern medju ta' kuljum, skont liema miż-żewġ kwantitajiet tkun l-akbar. Id-Direttiva kellha tiġi trasposta f'liġi nazzjonali mill-Istati Membri sal-31 ta' Diċembru 2012. Meta wieħed iqis ir-rwol taż-żejt fit-taħlita enerġetika tal-UE, id-dipendenza qawwija tal-UE fuq sorsi esterni għall-provvista ta' żejt mhux maħdum u prodotti petrolifiċi, u l-inċertezza ġeopolitika f'ħafna reġjuni ta' produzzjoni, huwa essenzjali li jiġi garantit l-aċċess tal-konsumaturi għal prodotti petrolifiċi. Illum il-Kummissjoni Ewropea bagħtet opinjoni motivata lil Spanja u lir-Renju Unit, li ttrasponew ir-rekwiżiti tad-Direttiva biss b'mod parzjali. F'Jannar 2013 inbdew proċeduri ta' ksur kontra għadd ta' Stati Membri li naqsu milli jikkonformaw mal-obbligi tagħhom ta' traspożizzjoni. Il-biċċa l-kbira ta' dawn il-proċeduri issa twaqqgħu minħabba li l-Istati Membri ssodisfaw l-obbligi tagħhom ta' traspożizzjoni. Bħalissa għadhom għaddejjin biss tliet proċeduri, jiġifieri dawk li jirrigwardaw lil-Latvja, lil Spanja u lir-Renju Unit. Spanja u r-Renju Unit issa għandhom xahrejn żmien biex jinnotifikaw lill-Kummissjoni dwar il-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq dawn il-pajjiżi quddiem il-Qorti tal-Ġustizzja tal-UE. Aktar informazzjoni dwar is-sigurtà tal-provvista taż-żejt fuq is-sit web tad-DĠ Enerġija. L-ambjent (Għal aktar informazzjoni: Enrico Brivio – Tel.: +32 229 56172) Rinviji quddiem il-Qorti tal-Ġustizzja tal-UE Il-Kummissjoni tressaq lill-BELĠJU u lill-BULGARIJA quddiem il-Qorti u tagħti twissija finali lill-IŻVEZJA dwar il-kwalità ħażina tal-arja Illum il-Kummissjoni Ewropea qed tressaq lill-Belġju u lill-Bulgarija quddiem il-Qorti tal-Ġustizzja tal-UE dwar il-livelli għoljin b'mod persistenti ta' partikoli ta' trab, li huma ta' riskju kbir għas-saħħa pubblika. Minkejja l-obbligu tal-Istati Membri li jiżguraw kwalità tal- arja tajba għaċ-ċittadini, il-kwalità tal-arja ilha problema f'ħafna postijiet għal għadd ta' snin. Studji juru li aktar ċittadini jitilfu ħajjithom kull sena minħabba kwalità ħażina tal-arja milli minħabba inċidenti tat-traffiku fit-toroq. Partiċelli żgħar magħrufa bħala PM10s, li jinħolqu l-aktar bħala riżultat ta' attivitajiet tal-bniedem bħat-trasport, l-industrija u t-tisħin tad-djar, jikkawżaw problemi respiratorji, kanċer tal-pulmun u l-mewt qabel il-waqt. Il-leġiżlazzjoni tal-UE ilha li stabbiliet valuri limitu għall-PM10s (jiġifieri materja partikolata b'dijametru ta' inqas minn 10 microns) mill- 2005. F'każ li dawn il-valuri limitu jinqabżu, l-Istati Membri għandhom jadottaw pjanijiet dwar il-kwalità tal-arja u jiżguraw li dawk il- pjanijiet jistabbilixxu miżuri xierqa sabiex il-perjodu ta' meta dawn il-valuri limitu jinqabżu jkun jista' jinżamm qasir kemm jista' jkun billi tiġi adotta azzjoni aktar deċiżiva u li tħares 'il quddiem. Jeħtieġ li jkun hemm miżuri biex tittejjeb il-kwalità tal-arja, u billi tqiegħed il- mira tagħha fuq kull nuqqas li tittieħed azzjoni, il-Kummissjoni tittama li tkun tista' tiżgura li l-Istati Membri jieħdu azzjoni deċiżiva għas-soluzzjoni tal-problemi. Fil-Bulgarija, minkejja li ttieħdu xi miżuri u minkejja li ġie rreġistrat xi tnaqqis fl-emissjonijiet ta' PM10s fil-biċċa l-kbira tal-punti ta' monitoraġġ sa mill-2011, id-dejta turi nuqqas ta' konformità b'mod persistenti mal-valuri limitu annwali u/jew ta' kuljum għall-PM10s f'kull waħda mis-6 żoni u agglomerazzjonijiet tal-pajjiż għajr f'Varna, li kisbet konformità mal-valur limitu annwali darba – fl-2009. Id- deċiżjoni tal-lum issegwi opinjoni motivata li ntbagħtet f'Lulju 2014. Ir-riżultati tal-Belġju fir-rigward tal-kwalità tal-arja tjiebu xi ftit tul is-snin li għaddew, hekk kif huma biss tlieta ż-żoni u l- agglomerazzjonijiet (Brussell, iż-żona tal-port ta' Ghent u ż-żona tal-port ta' Roeselare) li għadhom qed jonqsu b'mod kontinwu milli jilħqu l-miri. Il-proposta li l-każ jittella' quddiem il-Qorti ssegwi opinjoni motivata li ntbagħtet fi Frar 2014, f'każ li nfetaħ għall-ewwel darba fl-2008. Għalkemm ġew adottati miżuri għaż-żoni kollha ta' kwalità tal-arja indirizzati fil-pjan ta' azzjoni tal-Kummissjoni, s'issa l-miżuri ma kinux biżżejjed biex isolvu l-problema, u minħabba li l-iskadenza għall-konformità ilha ħafna li għaddiet, il-Kummissjoni qed tressaq il-każ quddiem il-Qorti tal-Ġustizzja tal-UE. Il-valuri limitu ewlenin li fir-rigward tagħhom hemm problemi ta' konformità fl-UE huma l-PM10, id-diossidu tan-nitroġenu (NO2) li joriġina mid-dħaħen tat-traffiku u (sa grad ħafna iktar baxx), l-SO2. Stat Membru wieħed biss jinsab fi stat ta' ksur b'rabta mal-SO2, filwaqt li l-Qorti hemm kawżi kontra 16-il Stat Membru fir-rigward tal-PM10. Hemm 6 proċeduri għaddejjin bħalissa b'rabta mal-NO2. Illum il-Kummissjoni ħadet azzjoni wkoll kontra Stat Membru ieħor, l-Iżvezja, rigward kwalità ħażina tal-arja, u bagħtitilha opinjoni motivata. L-aktar ċifri reċenti juru li l-limiti massimi medji ta' kuljum għal dawn il-partiċelli qed jinqabżu f'żewġ żoni – fiċ-ċentru tal- Iżvezja (l-agglomerazzjonijiet ta' Norrköping, Södertälje u Uppsala, għajr għall-2012) u fl-agglomerazzjoni ta' Stokkolma. L-Iżvezja diġà ġiet ikkundannata mill-Qorti talli ma laħqitx il-valuri limitu għall-PM10s bejn l-2005 u l-2007. Il-Kummissjoni tqis li l-Iżvezja naqset milli tadotta miżuri li kellhom ikunu fis-seħħ sa mill-2005, u qed titlob lill-pajjiż biex jieħu azzjoni progressiva, rapida u effettiva sabiex iżomm il-perjodu ta' nuqqas ta' konformità qasir kemm jista' jkun. L-opinjoni motivata tal-lum issegwi ittra ta' avviż formali addizzjonali li ntbagħtet fis-26 ta' April 2013. Jekk l-Iżvezja ma tiħux azzjoni, il-Kummissjoni tista' tressaq il-każ quddiem il- Qorti tal-Ġustizzja tal-UE. Aktar informazzjoni fl-istqarrija għall-istampa. Opinjonijiet motivati Il-Kummissjoni titlob lill-IŻVEZJA biex iġġib il-kaċċa għal-lupu f'konformità mal-istandards tal-UE Il-Kummissjoni Ewropea talbet lill-Iżvezja biex iġġib il-kaċċa għal-lupu f'konformità mal-leġiżlazzjoni tal-UE. Il-lupi huma protetti b'mod strett fl-Iżvezja, u l-popolazzjoni tagħhom ma laħqitx livell li jiggarantixxi l-konservazzjoni tal-ispeċi ("status ta' konservazzjoni favorevoli"), kif għandha l-għan li tagħmel il-leġiżlazzjoni. Il-kaċċa hija permessa biss taħt ċerti kondizzjonijiet stretti. Fil-fehma tal-Kummissjoni, billi ppermettiet il-kaċċa liċenzjata fl-2010, l-2011, l-2013, l-2014 u l-2015, l-Iżvezja stabbiliet prattika sistemika li tikser id-Direttiva dwar il-Ħabitats. B'mod partikolari, l-Iżvezja qed tonqos milli tissodisfa l-obbligi tagħha għaliex mhux qed tikkunsidra alternattivi sodisfaċenti oħra u mhux qed tiżgura li l-kaċċa liċenzjata ssir taħt kondizzjonijiet ta' sorveljanza stretta, fuq bażi selettiva u sa punt limitat. L-Iżvezja qed tonqos ukoll milli turi li l-kaċċa ma theddidx it-tkabbir tal-popolazzjoni tal-lupi lokali biex din tilħaq "stat ta' konservazzjoni favorevoli". Għaldaqstant qed tintbagħat opinjoni motivata addizzjonali. L-Iżvezja issa għandha xahrejn żmien biex tinnotifika lill-Kummissjoni dwar il-miżuri meħuda biex din is-sitwazzjoni tiġi rimedjata. Inkella, il- Kummissjoni tista' tiddeċiedi li tressaq lill-Iżveżja quddiem il-Qorti tal-Ġustizzja tal-UE. Il-Kummissjoni titlob lill-ITALJA biex tiżgura li l-miżbliet joperaw f'konformità mal-istandards tal-UE Il-Kummissjoni Ewropea talbet lill-Italja biex tiżgura li r-rimi tal-iskart u l-ġestjoni tal-iskart f'miżbliet qodma jseħħu f'konformità mal- leġiżlazzjoni tal-UE. Id-Direttiva tal-UE dwar il-Miżbliet tistabbilixxi standards għall-miżbliet sabiex jiġu evitati effetti ħżiena fuq is- saħħa tal-bniedem u fuq l-ilma, il-ħamrija u l-arja. Skont id-Direttiva, l-operazzjonijiet fil-miżbliet li kienu joperaw fl-2001 kellhom jintemmu sas-16 ta' Lulju 2009, sakemm dawn ma kinux konformi mal-istandards tal-UE mfassla biex jiżguraw li joperaw b'mod sikur. L-aktar informazzjoni reċenti disponibbli għall-Kummissjoni turi li kważi sitt snin wara l-iskadenza finali għall-għeluq, għad hemm mill- inqas 50 miżbla fl-Italja li għadhom mhux konformi, u li jew kellhom jingħalqu jew kellhom jinġiebu konformi mal-istandards meħtieġa. Mill-inqas waħda minn dawn il-miżbliet inkwistjoni fiha skart perikoluż. Għaldaqstant qed tintbagħat opinjoni motivata addizzjonali. L- Italja issa għandha xahrejn żmien biex tinnotifika lill-Kummissjoni dwar il-miżuri meħuda biex din is-sitwazzjoni tiġi rimedjata. Jekk dan ma jseħħx, il-Kummissjoni tista' tiddeċiedi li tressaq lill-Italja quddiem il-Qorti tal-Ġustizzja tal-UE. Il-Kummissjoni titlob lill-UNGERIJA biex ittejjeb l-istandards ambjentali fl-għadajjar ta' fdalijiet tat-tajn aħmar Il-Kummissjoni Ewropea talbet lill-Ungerija biex tiżgura li qed jiġi osservat livell xieraq ta' protezzjoni fil-ġestjoni tal-għadajjar ta' fdalijiet tat-tajn aħmar f'Almásfüzítő, kif mitlub mil-liġijiet tal-Ewropa. Eżami mill-qrib tal-prattiki attwali wera li xi attivitajiet ta' ġestjoni tal-iskart fiż-żona, li kienu mmirati lejn ir-riabilitazzjoni tal-faċilità, twettqu b'mod żbaljat, bir-riżultat li wasslu għal konsegwenzi għall-protezzjoni tas-saħħa tal-bniedem u tal-ambjent. Għall-kuntrarju tal-liġijiet tal-UE dwar l-iskart, skart perikoluż ġie imħallat ma' tipi oħra ta' skart, u l-valutazzjonijiet tal-impatt li kellhom isiru skont id-Direttiva dwar il-Ħabitats ma sarux. Bi tweġiba għal ittra ta' avviż formali mibgħuta f'Novembru 2013, l-Ungerija indikat li kienet inbdiet reviżjoni tal-prattiki fiż-żona, iżda l- proċess għadu ma tlestiex. Minħabba li l-attivitajiet fis-sit tkomplew waqt ir-reviżjoni, il-Kummissjoni tikkonkludi li l-Ungerija għadha ma ħaditx il-miżuri meħtieġa biex il-ksur jiġi rimedjat. Għaldaqstant qiegħda tintbagħat opinjoni motivata. L-Ungerija issa għandha xahrejn żmien biex tinnotifika lill-Kummissjoni dwar il-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq lill-Ungerija quddiem il-Qorti tal-Ġustizzja tal-UE. Servizzi finanzjarji (Għal aktar informazzjoni: Vanessa Mock – Tel.: +32 229 56194) Opinjoni motivata Il-Kummissjoni titlob lil FRANZA tikkonforma mal-liġijiet tal-UE fil-qasam tal-assigurazzjoni fuq il-kostruzzjoni Il-Kummissjoni Ewropea talbet lil Franza biex tibdel dispożizzjoni fil-liġi tagħha dwar l-assigurazzjoni li tiddiskrimina kontra fornituri tal-assigurazzjoni minn Stati Membri oħra. Il-Kummissjoni ma tikkontestax l-għan tar-regola inkwistjoni, li l-għan tagħha huwa li tipproteġi, f'ċertu każijiet speċifiċi, lid-detenturi ta' polza meta l-assiguratur ta' proġett ta' kostruzzjoni jfalli. Skont id-dritt Franċiż, il-kumpaniji tal-kostruzzjoni għandhom jagħmlu assigurazzjoni kontra ħsara potenzjali li tista' twassal biex il-bini ma jkunx tajjeb għall-użu. Madankollu, il-kumpaniji jridu jagħmlu din l-assigurazzjoni ma' assiguraturi stabbiliti fi Franza, u b'hekk qed issir diskriminazzjoni kontra assiguraturi bbażati f'pajjiżi oħra tal-UE. Fil-fehma tal-Kummissjoni, dan jikkostitwixxi restrizzjoni tal-libertà tal-istabbiliment fl-UE (l-Artikoli 49 u 56 tat-Trattat dwar il-Funzjonament tal-Unjoni Ewropea, it-TFUE). Il-Kummissjoni bagħtet ittra ta' Avviż Formali lil Franza f'Lulju 2014. It-talba tal-lum qed issir f'forma ta' opinjoni motivata. Franza issa għandha xahrejn żmien biex tinnotifika lill-Kummissjoni dwar il-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq lil Franza quddiem il-Qorti tal-Ġustizzja tal-UE. Il-Kummissjoni titlob lill-UNGERIJA biex tikkonforma mar-regoli tal-UE dwar id-drittijiet ta' investituri transfruntiera biex jużaw art agrikola Il-Kummissjoni Ewropea talbet lill-Ungerija biex tieħu l-miżuri meħtieġa biex tikkonforma mar-regoli tal-UE dwar ċerti drittijiet kuntrattwali għall-użu ta' art agrikola (drittijiet ta' użufrutt). Fil-fehma tal-Kummissjoni, il-leġiżlazzjoni Ungeriża tirrestrinġi d-drittijiet ta' investituri transfruntiera b'mod li jista' jikser il-liġijiet tal-UE dwar il-moviment liberu tal-kapital u l-libertà tal-istabbiliment. Barra minn hekk, din mhijiex konformi mad-dritt għall-proprjetà kif minqux fil-Karta tad-Drittijiet Fundamentali tal-UE. Liġi Ungeriża li għaddiet fl-1 ta' Mejju 2014 temmet xi kuntratti ta' użufrutt miżmuma minn investituri barranin, u qassret il-perjodu transizzjonali għall-investituri minn 20 sena għal erba' xhur u nofs biss. L-investituri kienu stennew li jkomplu jużaw l-art abbażi tal-perjodu transizzjonali ta' qabel, u għamlu d-deċiżjonijiet tagħhom ta' investiment skont dan. B'hekk, il-liġi l-ġdida ċaħħdet lill-partijiet affettwati mid-drittijiet miksuba tagħhom, u mill-valur tal-investimenti tagħhom. Il-Kummissjoni qiegħda wkoll tikkontesta dispożizzjoni oħra tal-istess liġi, u li tippermetti li kuntratti ta' kiri ta' art li kienu ġew konklużi qabel Lulju tal-1994 jiġu terminati b'mod unilaterali. F'Ottubru 2014 il-Kummissjoni bagħtet ittra ta' avviż formali lill-Ungerija, u dan kien l-ewwel stadju ta' proċedura ta' ksur (ara IP/14/1152). It-talba tal-lum qed issir f'forma ta' opinjoni motivata. L-Ungerija issa għandha xahrejn żmien biex tinnotifika lill-Kummissjoni dwar il-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq lill-Ungerija quddiem il-Qorti tal-Ġustizzja tal-UE. Il-Kummissjoni titlob lil-LUSSEMBURGU biex jittrasponi r-regoli tal-UE dwar is-sovradipendenza fuq il-klassifikazzjonijiet tal-kreditu Il-Lussemburgu kellu jittrasponi d-Direttiva tal-UE (2013/14/UE) dwar it-tnaqqis tas-sovradipendenza fuq il-klassifikazzjonijiet tal- kreditu fil-liġijiet nazzjonali tiegħu, u biex jikkomunika l-miżuri ta' traspożizzjoni lill-Kummissjoni. Din id-Direttiva għandha l-għan li tnaqqas is-sovradipendenza fuq il-klassifikazzjonijiet tal-kreditu fl-UE, filwaqt li fl-istess ħin ittejjeb il-kwalità tal-proċess ta' klassifikazzjoni. Dawn ir-regoli jikkonċernaw tliet setturi: istituzzjonijiet għall-provvista ta' rtirar okkupazzjonali (IORPS), kumpaniji ta' ġestjoni u ta' investiment fir-rigward ta' ċerti fondi msejħa UCITS (jew impriżi għal investiment kollettiv f'titoli trasferibbli) u Maniġers ta' Fondi ta' Investiment Alternattivi (AIFMs). Skont dawn ir-regoli, l-investituri ma għandhomx jiddependu wisq fuq klassifikazzjonijiet tal-kreditu jew jużawhom bħala l-uniku parametru meta jkunu qed jevalwaw ir-riskji relatati ma' investimenti magħmula minn IORPs, UCITS u minn Fondi ta' Investiment Alternattiv (AIFs). L-iskadenza għat-traspożizzjoni tad-Direttiva f'liġi nazzjonali kienet il-21 ta' Diċembru 2014. Il-Lussemburgu naqas milli jirrispetta din l-iskadenza, u fid-29 ta' Jannar 2015 intbagħtitlu ittra ta' avviż formali. It-talba tal-lum qed issir f'forma ta' opinjoni motivata. Il-Lussemburgu issa għandu xahrejn żmien biex jinnotifika lill-Kummissjoni dwar il-miżuri meħuda biex din is-sitwazzjoni tiġi rimedjata. Jekk dan ma jseħħx, il-Kummissjoni tista' tiddeċiedi li tirreferi lil-Lussemburgu lill-Qorti tal-Ġustizzja tal-UE u titlob li jsiru wkoll sanzjonijiet finanzjarji (penali li jridu jitħallsu kuljum). Ittri ta' Avviż Formali Il-Kummissjoni titlob lill-Istati Membri biex jitterminaw it-trattati bilaterali intra-UE tagħhom fuq l-investiment Il-Kummissjoni Ewropea tat bidu għal proċeduri ta' ksur kontra ħames Stati Membri llum u talbithom jitterminaw trattati bilaterali intra-UE fuq l-investiment bejniethom ("BITs intra-UE"). Il-BITs huma ftehimiet li jistabbilixxu t-termini u l-kondizzjonijiet għall- investiment privat minn ċittadini u kumpanniji ta' stat fi stat ieħor. BITs intra-UE huma ftehimiet li jeżistu bejn Stati Membri tal-UE. Ħafna minn dawn il-BITs intra-UE ġew miftiehma fis-snin 90, qabel it-tkabbir tal-UE tal-2004 u l-2007 u l-2013. Dawn kienu saru prinċipalment bejn il-membri eżistenti tal-UE u dawk li eventwalment saru l-"UE 13". Kienu mmirati biex iserrħu moħħ l-investituri li xtaqu jinvestu f'dawk li kienu se jkunu l-"UE 13" fi żmien meta l-investituri privati — xi kultant għal raġunijiet politiċi, storiċi — setgħu ħassewhom kawti dwar l-investiment f'dawk il-pajjiżi. Il-BITs għalhekk kienu mmirati lejn it-tisħiħ tal-protezzjoni tal- investituri, pereżempju permezz ta' kumpens għal esproprjazzjoni u proċeduri ta' arbitraġġ għas-soluzzjoni ta' tilwim dwar l- investiment. Minn mindu sar it-tkabbir, tali assigurazzjonijiet "extra" m'għandhomx ikunu neċessarji, peress li l-Istati Membri kollha huma soġġetti għall-istess regoli tal-UE fis-suq uniku, inklużi dawk dwar investimenti transfruntier (b'mod partikolari, il-libertà ta' stabbiliment u l- moviment liberu tal-kapital). L-investituri kollha tal-UE jibbenefikaw mill-istess protezzjoni bis-saħħa tar-regoli tal-UE (pereż, n- nondiskriminazzjoni abbażi tan-nazzjonalità). B'kuntrast ma' dan, il-BITs intra-UE jikkonferixxu drittijiet fuq bażi bilaterali lil investituri minn xi Stati Membri biss: skont ġurisprudenza konsistenti mill-Qorti Ewropea tal-Ġustizzja, tali diskriminazzjoni bbażata fuq in- nazzjonalità hija inkompatibbli mal-liġi tal-UE. Għal dawn ir-raġunijiet kollha, il-Kummissjoni ddeċidiet li titlob lil ħames Stati Membri (l-Awstrija, in-Netherlands, ir-Rumanija, is- Slovakkja u l-Iżvezja) li jtemmu l- BITs intra-UE bejniethom. L-ittri ta' avviż ta' tqegħid fil-mora, li nbgħatu llum, isegwu skambji preċedenti mal-Istati Membri inkwistjoni. Din mhix kwistjoni ġdida peress li l-Kummissjoni b'mod konsistenti u tul għadd ta' snin indikat lill-Istati Membri kollha li l-BITs intra-UE huma inkompatibbli mal-liġi tal-UE. Madankollu, peress li l-biċċa l-kbira mill-Istati Membri ma ħadu l-ebda azzjoni, il-Kummissjoni issa qed tniedi l-ewwel stadju ta' proċeduri ta' ksur kontra ħames Stati Membri. Fl- istess ħin, il-Kummissjoni qed titlob informazzjoni minn u l-bidu ta' djalogu amministrattiv mal-21 Stati Membri li fadal li għad għandhom BITs intra-UE eżistenti. Ta' min jinnota wkoll li żewġ Stati Membri — l-Irlanda u l-Italja — diġà temmew il-BITs intra-UE kollha tagħhom fl-2012 u l-2013 rispettivament. Stqarrija għall-istampa hija disponibbli hawn. Is-Suq Intern (Għal aktar informazzjoni: Lucia Caudet – Tel.: +32 229 56182) Opinjonijiet motivati Il-Kummissjoni titlob lil SPANJA biex tirrispetta r-regoli tal-UE dwar il-kuntratti pubbliċi akkwistati mill-Ministeru tad- Difiża Bħala parti mill-isforz tagħha biex tiżgura li s-swieq tal-akkwist pubbliku jkunu trasparenti, effiċjenti u professjonali, il-Kummissjoni Ewropea talbet lil Spanja biex tikkonforma mar-regoli tal-UE dwar l-akkwist pubbliku, b'mod partikolari mad-Direttiva 2004/18/KE. Waqt li kien fil-proċess ta' akkwist ta' ħwejjeġ għall-Armata, inklużi uniformijiet, għal valur stmat ta' EUR 190 miljun, il-Ministeru tad- Difiża ffavorixxa ċertu kumpaniji billi pprovdihom b'informazzjoni ewlenija biex iħejju l-offerti tagħhom ferm qabel il-pubblikazzjoni ta' dik l-informazzjoni. Barra minn hekk, il-Ministeru Spanjol adotta ordni amministrattiva interna li tippermetti li ċertu oġġetti, bħal ħwejjeġ, jiġu akkwistati mingħajr il-ħtieġa li tiġi applikata d-Direttiva 2004/18/KE. Wara t-talba tal-Kummissjoni lil Spanja - fil-forma ta' opinjoni motivata - biex din tikkonforma mar-regoli rilevanti tal-UE, Spanja issa għandha xahrejn żmien biex tinnotifika lill- Kummissjoni bil-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq lil Spanja quddiem il-Qorti tal-Ġustizzja tal-UE. Il-Kummissjoni titlob lill-AWSTRIJA biex tirrispetta d-dritt tal-għalliema tal-iskijjar biex jipprovdu servizzi Il-Kummissjoni Ewropea talbet lill-Awstrija biex iġġib il-leġiżlazzjoni reġjonali tagħha dwar l-għalliema tal-iskijjar konformi mal-libertà li jiġu pprovduti servizzi, stabbilita fl-Artikolu 56 tat-TFUE. Il-leġiżlazzjoni fit-Tirol tipprevjeni lill-għalliema tal-iskijjar barranin milli jaċċettaw klijenti diġà preżenti fl-Awstrija, u dan jillimita d- dritt tagħhom li jipprovdu servizzi lil klijenti li jakkumpanjaw minn pajjiżi oħra. Din ir-restrizzjoni tqiegħedhom fi żvantaġġ meta mqabbla mal-għalliema tal-iskijjar mit-Tirol intitolati li jaċċettaw klijenti mingħajr restrizzjonijiet. Il-Kummissjoni esprimiet it-tħassib tagħha f'opinjoni motivata f'Lulju 2014. Sussegwentement, l-Awstrija pprovdiet argumenti addizzjonali dwar il-ħtieġa ta' din il-leġiżlazzjoni sabiex tiġi żgurata s-sigurtà pubblika f'żoni muntanjużi fl-għoli. Il-Kummissjoni eżaminat dawn l-argumenti u kkonkludiet li l-leġiżlazzjoni tat-Tirol mhijiex ġustifikata peress li jeżistu possibbiltajiet oħra skont il- leġiżlazzjoni tal-UE rigward ir-rikonoxximent ta' kwalifiki professjonali biex isiru kontrolli ta' kwalifiki speċifiċi relatati mas-sikurezza tal-professjonisti migranti, mingħajr ma jiġi imblukkat l-aċċess għal parti mis-suq. Ir-rekwiżiti tat-Tirol la huma proporzjonali u lanqas ma huma meħtieġa, u jirrestrinġu l-provvista libera ta' servizzi fl-UE. Għalhekk, permezz ta' opinjoni motivata addizzjonali, il-Kummissjoni issa qed titlob lill-Awstrija biex temenda l-leġiżlazzjoni tagħha sabiex tikkonforma mar-regoli tal-UE. Ittri ta' Avviż Formali Il-Kummissjoni tniedi proċeduri ta' ksur kontra sitt Stati Membri minħabba nuqqas ta' konformità mad-Direttiva dwar is- Servizzi fil-qasam tal-professjonijiet regolati Il-Kummissjoni Ewropea qed tniedi proċeduri ta' ksur kontra l-Awstrija, Ċipru, il-Ġermanja, Malta, il-Polonja u Spanja abbażi tal-fatt li r-regoli nazzjonali tagħhom jinkludu għadd ta' ostakli eċċessivi u mhux ġustifikati fil-qasam tas-servizzi professjonali. Il-Kummissjoni tqis li r-rekwiżiti imposti fuq ċerti fornituri tas-servizzi f'dawn l-Istati Membri jmorru kontra d-Direttiva dwar is-Servizzi. Elżbieta Bieńkowska, il-Kummissarju għas-Suq Intern, l-Industrija, l-Intraprenditorija u l-SMEs stqarret li: 'Il-libertà li jiġu pprovduti s-servizzi hija waħda mis-sisien tas-suq uniku. Għad hemm ostakoli f'numru ta' Stati Membri li ma jħallux kumpaniji u individwi jipprovdu s- servizzi tagħhom b'mod liberu fl-UE kollha — kemm permezz ta' restrizzjonijiet fuq il-forma ġuridika u l-parteċipazzjoni azzjonarja, kif ukoll permezz ta' rekwiżiti ta' kwalifiki professjonali, jew tariffi fissi. Illum, jien mhux biss qed nuri karta safra. Qed nibgħat messaġġ ta' opportunità: suq uniku dinamiku għas-servizzi professjonali jwassal għal ekonomija Ewropea aktar kompetittiva għall- benefiċċju tagħna lkoll.' Wara t-talba tal-lum, l-Istati Membri issa għandhom xahrejn żmien biex jirrispondu għall-argumenti mressqa mill-Kummissjoni. Stqarrija għall-istampa hija disponibbli hawn. Il-ġustizzja u l-konsumaturi (Għal aktar informazzjoni: Christian Wigand– Tel.: +32 229 62253) Opinjoni motivata Il-Kummissjoni titlob lill-POLONJA tikkonforma mar-regoli tal-UE dwar prattiki kummerċjali inġusti Id-Direttiva dwar Prattiki inġusti għall-Konsumaturi għandha l-għan li tiffaċilita l-kummerċ billi toħloq sett uniku ta' regoli għal prattiki kummerċjali fis-Suq Uniku tal-UE fuq il-bażi ta' livell għoli ta' protezzjoni tal-konsumatur. Il-Kummissjoni Ewropea talbet lill-Polonja biex tiżgura l-implimentazzjoni korretta tad-Direttiva fir-rigward ta' żewġ kwistjonijiet. L- ewwel nett, skont id-Direttiva hemm lista ta' elementi li fir-rigward tagħhom in-negozjanti m'għandhomx iqarrqu bil-konsumaturi. Il- Polonja ma ttrasponietx il-lista sħiħa f'liġi nazzjonali. It-tieni nett, il-liġi Pollakka hija wisq restrittiva rigward kif għandhom jintwerew ir-ribassi fil-prezzijiet. Ir-regoli Pollakki attwali jeħtieġu li n-negozjanti jindikaw il-prezz regolari maqtugħ barra b'sing ħdejn il-prezz promozzjonali, kif ukoll it-termini 'bejgħ bl-irħis', 'prezz imnaqqas' jew 'prezz miżjud', flimkien mar-raġuni(jiet) għat-tnaqqis jew għaż- żieda fil-prezz. Dawn ir-regoli jmorru lil hinn mid-dispożizzjonijiet armonizzati, u jistgħu jfixklu lin-negozjanti tal-UE meta jbiegħu l- prodotti tagħhom fil-Polonja. L-opinjoni motivata tal-lum hija parti minn eżerċizzju ġenerali ta' monitoraġġ tat-traspożizzjoni dwar id-Direttiva li nbeda fl-2011.Il- Polonja issa għandha xahrejn żmien biex tinnotifika lill-Kummissjoni dwar il-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq lill-Polonja quddiem il-Qorti tal-Ġustizzja tal-UE. Affarijiet Marittimi u Sajd (Għal aktar informazzjoni: Enrico Brivio – Tel.: +32 229 56172) Opinjoni motivata Il-Kummissjoni titlob lill-GREĊJA sabiex tadotta pjan validu ta' ġestjoni tas-sajd fil-Baħar Mediterran Il-Kummissjoni Ewropea talbet lill-Greċja biex tikkonforma mal-obbligu, skont ir-Regolament dwar il-Mediterran, li tadotta pjanijiet ta' ġestjoni nazzjonali għas-sajd li jsir b'tartaruni tad-dgħajjes fl-ibħra territorjali tagħha. It-tartaruni tad-dgħajjes għandhom xbieki tat- tidwir, li jiġu rmunkati mid-dgħajjes u li jistgħu joperaw minn wiċċ sa qiegħ il-baħar skont l-ispeċijiet fil-mira. Minħabba l-karatteristiki speċifiċi ta' ħafna industriji tas-sajd Mediterranji, u minħabba li ma tapplikax il-ġestjoni tas-sajd ibbażata fuq il-kwoti, ir-Regolament jeħtieġ li l-Istati Membri jadottaw pjanijiet ta' ġestjoni nazzjonali li jgħaqqdu flimkien il-ġestjoni tal-isforz tas-sajd ma' miżuri tekniċi speċifiċi, sabiex jiġi żgurat sfruttament sostenibbli tar-riżorsi tal-ħut. Il-pjanijiet nazzjonali ta' ġestjoni għandhom jiżguraw ukoll l- effettività tal-projbizzjoni ta' sajd permezz ta' tartaruni tad-dgħajjes f'ħabitats protetti bħal dawk tal-alka tal-baħar, jiġifieri tal- Posidonia oceanica. Għaldaqstant, il-Kummissjoni issa qiegħda tibgħat opinjoni motivata lill-Greċja talli din m'għandhiex fis-seħħ pjan ta' ġestjoni validu. Il-Greċja issa għandha xahrejn żmien biex tinnotifika lill-Kummissjoni dwar il-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq lill-Greċja quddiem il-Qorti tal-Ġustizzja tal-UE. Il-Mobilità u t-T rasport (Għal aktar informazzjoni: Jakub Adamowicz – Tel.: +32 229 50595) Opinjoni motivata Il-Kummissjoni titlob lill-IRLANDA biex tirratifika l-Konvenzjoni dwar it-Trasport Internazzjonali bil-Ferrovija Il-Kummissjoni Ewropea talbet lill-Irlanda biex tieħu l-miżuri meħtieġa biex tirratifika l-Konvenzjoni dwar it-Trasport Internazzjonali bil-Ferrovija kif emendata bil-Protokoll ta' Vilnius tat-3 ta' Ġunju 1999 (COTIF 1999). L-Irlanda għadha ma rratifikatx il-COTIF 1999, li ilha fis-seħħ mill-2006. Dan jipprevjeni lill-Unjoni Ewropea milli teżerċita n-numru sħiħ ta' voti tal-Istati Membri tal-UE meta jsir l- emendar ta' dan il-Ftehim internazzjonali u tal-appendiċijiet tiegħu li jikkonċernaw partijiet essenzjali tal-leġiżlazzjoni tal-UE dwar il- ferroviji, bħalma huma d-drittijiet tal-passiġġieri li jivvjaġġaw bil-ferrovija, it-trasport ta' merkanzija perikoluża jew l-interoperabilità u s-sikurezza ferrovjarja. It-talba ntbagħtet f'forma ta' opinjoni motivata. L-Irlanda issa għandha xahrejn żmien biex tinnotifika lill- Kummissjoni dwar il-miżuri meħuda biex din is-sitwazzjoni tiġi rimedjata. Inkella, il-Kummissjoni tista' tiddeċiedi li tressaq lill-Irlanda quddiem il-Qorti tal-Ġustizzja tal-UE. Ittra ta' Avviż Formali Il-Kummissjoni titlob lill-ĠERMANJA biex tikkonforma mal-liġijiet tal-UE waqt l-introduzzjoni ta' tariffi għall-użu tat-triq għal vetturi privati Il-Kummissjoni Ewropea qed tniedi proċedura ta' ksur kontra l-Ġermanja fir-rigward tal-liġi li ġiet adottata fit-8 ta' Ġunju 2015 li tintroduċi skema ta' tariffi għall-użu tat-triq għall-karozzi. L-Istati Membri għandhom l-obbligu li jirrispettaw il-prinċipji ġenerali tat- Trattat dwar l-Unjoni Ewropea rigward in-nondiskriminazzjoni, il-moviment liberu tal-merkanzija, il-libertà li jiġu pprovduti servizzi bejn l-Istati Membri, u rigward l-għoti ta' kundizzjonijiet indaqs għat-trasportaturi. Skont il-valutazzjoni tal-Kummissjoni, it-tnaqqis tat-tariffi mħallsa mill-utent mit-taxxa annwali fuq il-karozzi għal vetturi rreġistrati fil-Ġermanja jikkostitwixxi ksur tal-liġijiet tal- Ewropa, b'mod partikolari tal-Artikolu 18 tat-TFUE, li jipprojbixxi kull forma ta' diskriminazzjoni bejn iċ-ċittadini tal-UE. Dan minħabba li l-effett tal-liġi l-ġdida se jkun li sewwieqa minn Stati Membri oħra huma żvantaġġati meta mqabbla ma' utenti Ġermaniżi. Il- Kummissjoni tqis ukoll li l-prezz tal-liċenzji għal perjodu qasir għal ċertu vetturi, li jintużaw l-aktar minn sewwieqa mhux Ġermaniżi, huwa eċċessiv meta mqabbel ma' dak tal-liċenzji annwali. Il-Ġermanja għandha xahrejn żmien biex twieġeb lill-Kummissjoni. L-ittra ta' avviż formali indirizzat lill-Ġermanja hija l-ewwel pass tal-proċedura ta' ksur. Jekk, wara li jiġu ppreżentati l-osservazzjonijiet mill-Ġermanja, jitqies li l-liġijiet tal-Ġermanja mhumiex konformi mal-prinċipji tal-UE, il-Kummissjoni toħroġ opinjoni motivata li biha titlob lill-Ġermanja biex tieħu l-miżuri meħtieġa biex tikkonforma mal-liġijiet tal-UE. Stqarrija għall-istampa hija disponibbli hawn. It-tassazzjoni (Għal aktar informazzjoni: Vanessa Mock – Tel.: +32 229 56194) Il-Kummissjoni Ewropea ddeċidiet li tressaq lill-BELĠJU quddiem il-Qorti tal-Ġustizzja tal-Unjoni Ewropea minħabba r- reġim tiegħu ta' intaxxar ta' persuni Belġjani li jinvestu fi proprjetà immobbli barra minn pajjiżhom Il-Kummissjoni Ewropea ddeċidiet li tressaq lill-Belġju quddiem il-Qorti tal-Ġustizzja tal-Unjoni Ewropea minħabba l-leġiżlazzjoni fiskali tiegħu, li tipprevedi metodi ta' valutazzjoni tad-dħul minn proprjetajiet immobbli varji. Minħabba din il-varjetà, id-dħul li resident Belġjan jieħu mill-proprjetajiet immobbli barra minn pajjiżhom jiġu vvalutati b'valur ogħla minn dak użat għal propjetajiet immobbli komparabbli fit-territorju nazzjonali. Minn dan jirriżulta li l-leġiżlazzjoni Belġjana tiffavorixxi l-investimenti f'ċerti proprjetajiet immobbli li jinsabu fil-Belġju, filwaqt li tikkastiga lill-persuni taxxabbli li jagħżlu li jinvestu fi proprjetajiet immobbli simili fi Stati Membri oħra tal-UE jew taż-Żona Ekonomika Ewropea (ŻEE). Dan it-trattament fiskali diskriminatorju jikkostitwixxi ksur tal-prinċipju taċ-ċirkolazzjoni ħielsa tal-kapital iggarantita mill-Artikolu 63 tat-TFUE u l-Artikolu 40 tal-Ftehim dwar iż-ŻEE. Il-Kummissjoni bagħtet talba lill-Belġju fil-forma ta' opinjoni motivata fit-22 ta' Marzu 2012 (IP/12/282), fejn stednitu jimmodifika l- leġiżlazzjoni tiegħu. Billi l-Belġju ma mmodifikax din il-leġiżlazzjoni, il-Kummissjoni ddeċidiet li tavviċina lill-Qorti tal-Ġustizzja tal- Unjoni Ewropea. Għal aktar tagħrif, ara l-istqarrija għall-istampa. [1] Rinviji quddiem il-Qorti: 5 Opinjonijiet motivati: 18 Ittri ta' Avviż Formali: 44 Kawżi magħluqa: 61